ဦးမြဝါကျောက်အင်းဆံများ တည်ရှိရာသိမ်

တည်နီရာ
မြောက်ဦးနန်းတော်ကုန်းဧ့ အရှေ့မြောက်ဘက် (၂) ဖာလုံကျော်ခန့်အကွာ၊ ဦးမြဝါ အရိုးအိုးစေတီဧ့ မြောက်ဘက်၊ ဘုရားပေါင်းတွင်းဧ့ အနောက်တောင်ဘက်တွင် ကပ်လျက်ဟိပါရေ။ 
ကုသိုလ်သျှင်
မင်းဆရာ သျှင်မြဝါရေ ကောဇာသက္ကရာဇ် (၈၉၉) ခု၊ အေဒီ (၁၅၃၇) ခုနှစ်တွင် ထုဆစ်ရေးထိုးခရေ အင်းဆံတိဖြစ်ရေဟု သိဟိရပါရေ။ 
သမိုင်းအကျဉ်း
မြောက်ဦးမြို့ မြို့သက်ရှည်ရန်အတွက် သျှင်မြဝါရေးထိုးပေးခရေ အင်းဆံတိဖြစ်ရေဟု သိဟိရပါရေ။ သျှင်မြဝါရေးထိုးခရေ အင်းဆံတိဖြစ်ရေကြောင့် သျှင်မြဝါအင်းဆံဟူပနာ ခေါ်တွင်ကြခြင်းဖြစ်ပါရေ။ အင်းဆံ (၂) ချပ်စလုံးမှာ သျှင်မြဝါ သက်ဟိထင်ရှားဟိစဉ်ကပင် ရေးထိုးခရေ အင်းဆံတိဖြစ်ရေဟု သိဟိရပါရေ။ 
ဗိသုကာလက်ရာ
သျှင်မြဝါအင်းဆံ (၂) ချပ်စလုံးကို ပေ (၁၀၀ ) ခန့်မြင့်ရေ ဘုရားပေါင်းတောင်ကုန်း အလယ်တွင် သိမ်ဆောက်ပနာ သိမ်ထဲတွင် ဆင်းတုတော်တိနန့်အတူ တွေ့ဟိလေ့လာနိုင်ပါရေ။ ပထမအင်းဆံမှာ အမြင့် ၃ ပေ ၃ လက်မခန့်၊ အကျယ် ၂ ပေ ၅ လက်မ ခန့်ဟိပြီး အထူ ၁၁ လက်မခန့်ဟိပြီး အင်းဆံတိမှာသဲကျောက်မာ အမျိုးအစားဖြစ်ပြီး အင်းကွက်တိထဲတွက် နဂါးနှစ်ကောင်လိမ်ယှက်နီပုံ ရေးထိုးထားရေကိုတွေ့ရပါရေ။ ဒုတိယအင်းဆံမှာ အမြင့် ၂ ပေ ၁၁ လက်မခန့်၊ အကျယ် ၂ ပေ ၄ လက်မ ခန့်ဟိပြီး အထူ ၁ဝ လက်မခန့်ဟိပါရေ။ ဤ အင်းဆံကိုလည်း နဂါးနှစ်ကောင်လိမ် ယှက်ပနာ အင်းကွက်တိကို ရေးထိုးထားပါရေ။ အင်းဆံနှစ်ချပ်ဧ့ လက်ယာဘက်တွင် ဆင်းတုတော် (၃) ဆူ ပူဇော်ထားပါရေ။ အင်းဆံတည်ဟိရာ သိမ်မှာ အလျား ၂၅ ပေ၊ အနံအထူ ၁၀ လက်မခန့်ဟိပါရေ။

ကိုးကား
မြောက်ဦးဒေသ ရှေးဟောင်းအဆောက်အဦးများ (ရှေးဟောင်းသုတေသနနှင့် အမျိုးသားပြတိုက်ဦးစီးဌာန၊ ယဉ်ကျေးမူဝန်ကြီးဌာန) -၂၀၁၅
Category:ရခိုင်ပြည်ဟိထင်ရှားရေ ပုထိုးတော်တိ